Diari Oficial de la Generalitat Valenciana


Sumari del DOGV 7286, del 02-06-2014 (2014/4934)

ACORD de 30 de maig de 2014, del Consell, pel qual es declara l'ocupació urgent dels béns i drets subjectes a l'expedient d'expropiació forçosa de l'Entitat Metropolitana de Servicis Hidràulics (EMSHI), instruït per a l'execució del projecte de l'obra denominada Nova adducció des de l'estació de tractament d'aigua potable (ETAP) de la presa Manises a la xarxa metropolitana d'aigua en alta (tram 1).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7286

Data del DOGV
:   02-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/4934


Data del document
:   30-05-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Acord

Descriptors 

:   * Conselleria de Presidència i Agricultura, Pesca, Alimentació i Aigua

ACORD de 30 de maig de 2014, del Consell, pel qual es declara l'ocupació urgent dels béns i drets subjectes a l'expedient d'expropiació forçosa de l'Entitat Metropolitana de Servicis Hidràulics (EMSHI), instruït per a l'execució del projecte de l'obra denominada Nova adducció des de l'estació de tractament d'aigua potable (ETAP) de la presa Manises a la xarxa metropolitana d'aigua en alta (tram 1). [2014/4934]  
El Consell, en la reunió del dia 30 de maig de 2014, va adoptar l'acord següent:  
  
Antecedents de fet  
  
Primer  
En la sessió ordinària de 23 de juliol de 2013, la Junta de Govern de l'Entitat Metropolitana de Servicis Hidràulics (EMSHI) va aprovar el projecte d'execució del tram 1 corresponent a l'obra denominada Nova adducció des de l'estació de tractament d'aigua potable (ETAP) de la presa Manises a la xarxa metropolitana d'aigua en alta, i va acordar sotmetre'l a informació pública durant un termini de quinze dies.  
  
Segon  
S'ha formalitzat l'acta de replantejament del projecte, en la qual consta que l'obra del projecte en el terreny a expropiar és executable.  
  
Tercer  
La relació concreta i individualitzada dels béns i drets objecte d'expropiació es va aprovar inicialment en la sessió ordinària de la Junta de Govern de l'EMSHI de 23 de juliol de 2013, i va ser sotmesa a informació pública durant el termini reglamentari per mitjà d'un anunci publicat en el Diari Oficial de la Comunitat Valenciana número 7092, de 20 d'agost de 2013, en el Butlletí Oficial de la Província de València número 198, de 21 d'agost de 2013, i en el diari El Mundo, de 8 d'agost de 2013; s'ha exposat, a més, en el tauler d'anuncis de l'Ajuntament de Manises, i s'ha dut a terme la notificació individualitzada a tots els interessats en compliment d'allò que s'ha establit en els articles 18 a 21 de la Llei d'Expropiació Forçosa, en els articles 17 i 18 del reglament, i en l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Es van formular al·legacions per part de Vicente Amalio Folgando Blanes, en representació pròpia i dels seus fills; per part d'Antonio Martínez Macías; per part de Carlos Martí Gómez-Lechón, en representació de la comunitat de béns Javier Martí Gómez-Lechón y Cia, CB; per part de Guillermo Berzosa Martí, en representació de Vicente Martí Añón, María Pilar Martí Añón i Lourdes Martí Añón; i per part d'Irene Vela Boronat, que van ser resoltes en la sessió ordinària de la Junta de Govern de 28 de gener de 2014, amb el dictamen previ favorable de la Comissió Informativa de Servicis, d'Hisenda i Especial de Comptes.  
  
  
Quart  
Mitjançant l'acord de 28 de gener de 2014, la Junta de Govern ha resolt l'aprovació definitiva de la relació de béns i drets afectats per l'expropiació forçosa per a l'execució del projecte de referència.  
  
  
Quint  
La sol·licitud d'urgent ocupació dels béns i drets afectats per l'expropiació s'ha formulat per la Junta de Govern, en l'acord de 26 de març de 2014, fonamentada en les raons següents:  
  
«L'àrea metropolitana de València s'abastix de dos plantes; la mitat sud-est abastida per un aqüeducte únic procedent de l'ETAP el Realeró, que ja va de manera natural just de capacitat.  
La resta de la zona queda abastida per les quatre adduccions que vénen de l'ETAP la Presa. De les quatre, dos estan en pèssim estat, amb avaries molt freqüents i un estat notable de precarietat.  
Una altra està constituïda per un material de no molt adequat comportament, que no resistix cap sobreesforç. Quan s'ha necessitat sobrecarregar-lo, encara que siga lleugerament, s'han produït rebentades d'important perillositat per a la seguretat de les persones i béns afectes servicis públics essencials, i el subministrament a poblacions ha quedat en greu precarietat, mentres s'ha procedit a la reparació.  
Este conducte està sent substituït per un altre, per fases, a mesura que es poden buscar buits temporals operatius sense comprometre el subministrament.  
El quart i últim està en un estat de servici raonable, a pesar d'haver superat la seua vida prevista. Però la seua capacitat és limitada i, en este moment, ja està sent utilitzat en condicions límit.  
En resum, qualsevol fallada en qualsevol adducció compromet seriosament l'abastiment d'aigua potable a una població d'unes 500.000 persones, amb els consegüents perills i riscos d'un desabastiment d'aigua potable per a la salut de les persones, a causa de l'escassetat d'aigua i talls en el subministrament per l'estat deficitari i les contínues avaries de les instal·lacions actuals.  
Este és el motiu pel qual es planteja l'execució ex novo de la nova adducció objecte del projecte citat.  
Atesa la precarietat de l'abastiment i el greu risc sanitari per a la població de l'àrea metropolitana, és molt important que les obres s'inicien amb la màxima brevetat.  
És per això que es considera urgent l'adquisició pública dels terrenys necessaris».  
  
Sext  
Es declara la utilitat pública i la necessitat d'ocupació dels terrenys afectats per l'aprovació del projecte tècnic referenciat, mitjançant l'acord de 23 de juliol de 2013, de la Junta de Govern, i en l'expedient administratiu consta, a més, la retenció de crèdit d'acord amb el que establix l'article 52.1 de la Llei d'Expropiació Forçosa.  
  
Sèptim  
Queda acreditat que s'ha donat trasllat de la sol·licitud de declaració de l'ocupació urgent a les persones interessades els béns dels quals puguen resultar afectats per la declaració assenyalada.  
  
  
Fonaments de dret  
  
I. L'Entitat Metropolitana de Servicis Hidràulics (EMSHI) té capacitat jurídica per a acordar l'expropiació dels béns afectats a un fi d'utilitat pública o d'interés social, d'acord amb l'article 2.1 de la Llei d'Expropiació Forçosa, en relació amb l'article 4 de la Llei 7/1985, de 2 d'abril.  
  
II. L'article 94 del Text Refós de les Disposicions Legals Vigents en Matèria de Règim Local, aprovat pel Reial Decret Legislatiu 781/1986, de 18 d'abril, disposa que «les obres compreses en els plans d'obres i servicis locals, inclosos els plans provincials de cooperació, portaran annexa la declaració d'utilitat pública i la necessitat d'ocupació dels terrenys i dels edificis que s'hi comprenguen als efectes de l'expropiació forçosa corresponent».  
  
III. L'article 52 de la Llei d'Expropiació Forçosa, i concordants del seu reglament, contemplen la possibilitat de declarar excepcionalment l'ocupació urgent dels béns afectats per l'expropiació a què done lloc la realització d'una obra o finalitat determinada, amb les conseqüències que s'hi establixen.  
  
IV. La declaració d'ocupació urgent, que segons l'article 56 del Reglament d'Expropiació Forçosa ha d'estar degudament motivada, està justificada en el quint antecedent de fet.  
  
V. D'acord amb l'annex I, apartat B.4.3 del Reial Decret 3318/1983, de 25 d'agost, es van traspassar a la Generalitat les competències sobre la declaració d'ocupació urgent dels béns afectats per expropiacions forçoses en expedients instruïts per les corporacions locals. La competència per a formular la declaració indicada correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei del Consell.  
  
VI. L'acord en què es declare la urgent ocupació dels béns afectats haurà de publicar-se en el Diari Oficial de la Comunitat Valenciana, als efectes de l'article 56.2 del Reglament d'Expropiació Forçosa, perquè les persones interessades, una vegada publicada la relació i fins al moment de l'alçament de l'acta prèvia, puguen formular al·legacions per escrit, davant de la corporació local expropiant, només als efectes d'esmenar possibles errors que s'hagen produït a l'assenyalar els béns afectats per l'ocupació urgent.  
En l'expedient esmentant s'han complit totes les prescripcions legals contingudes en les disposicions abans citades, i s'ha tramitat el procediment d'acord amb la legislació vigent en la matèria.  
  
Per tot això, i a proposta del conseller de Presidència i Agricultura, Pesca, Alimentació i Aigua el Consell  
  
  
ACORDA  
  
Declarar l'ocupació urgent dels béns i drets que a continuació s'indiquen, afectats per l'expedient expropiatori instruït per l'Entitat Metropolitana de Servicis Hidràulics (EMSHI) per a l'execució del projecte de l'obra denominada Nova adducció des de l'estació de tractament d'aigua potable (ETAP) de la presa Manises a la xarxa metropolitana d'aigua en alta (tram 1).  
  
Relació de béns afectats  
Contra el present acord, que posa fi a la via administrativa, de conformitat amb el que establix l'article 109.c de la Llei 30/1992, de 26 de novembre, les persones interessades, per ser titulars de béns i drets pel procediment d'expropiació forçosa, podran interposar els recursos següents:  
1. Directament un recurs contenciós-administratiu davant de la Sala de Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, d'este acord en el Diari Oficial de la Comunitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Potestativament, un recurs de reposició davant el Consell, en el termini d'un mes a comptar des de l'endemà de la notificació o publicació, si és el cas, del present acord en el Diari Oficial de la Comunitat Valenciana, de conformitat amb el que establixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós-administratiu i el recurs potestatiu de reposició.  
En el cas de l'administració local promotora del procediment, a l'empara del que establix l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, no cabrà interposar cap recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació o publicació, si és el cas, d'este acord en el Diari Oficial de la Comunitat Valenciana, es podrà formular un requeriment raonat perquè s'anul·le o es revoque este acord. El requeriment s'entendrà rebutjat si, dins del mes següent a la seua recepció, no fora contestat.  
  
Tot això sense perjuí que les persones interessades puguen exercitar qualsevol altra via que estimen oportuna.  
  
València, 30 de maig de 2014  
  
El vicepresident i secretari del Consell,  
JOSÉ CÍSCAR BOLUFER